b'\n_START_ARTICLE_\nDen Konservative Studenterforening\n_START_SECTION_\nPolitikk\n_START_PARAGRAPH_\nDKSF er politisk fundert p\xc3\xa5 konservatismen, og senere er foreningen ogs\xc3\xa5 blitt definert som liberalkonservativ, slik som moderpartiet H\xc3\xb8yre. Foreningen er s\xc3\xa6rlig opptatt av utdannings-, student- og forskningspolitikk, men ogs\xc3\xa5 av utenrikspolitikk. Den har for eksempel en rekke ganger demonstrert mot blant annet arbeiderbevegelsen, den internasjonale kommunismen og annen radikalisme. Foreningen protesterte sammen med Aftenposten og kong Haakon VII mot fredspristildelingen til den spiond\xc3\xb8mte pasifisten Carl von Ossietzky i 1936. De arrangerte ogs\xc3\xa5 demonstrasjoner til forsvar for USAs krigf\xc3\xb8ring i Vietnam 1964\xe2\x80\x931973.\n_START_SECTION_\nUtgivelser\n_START_PARAGRAPH_\nI 1957 ble kvartaltidsskriftet Minerva utgitt for f\xc3\xb8rste gang. Redaksjonen bestod av en krets i DKSF som \xc3\xb8nsket \xc3\xa5 skape ideologisk debatt omkring konservatismen i en tid da H\xc3\xb8yre stod svakt. De \xc3\xb8nsket ogs\xc3\xa5 \xc3\xa5 skape en motvekt til den liberalistiske stiftelsen Libertas, som med sine n\xc3\xa6ringslivsinteresser s\xc3\xb8kte \xc3\xa5 styre partiet. Minerva-kretsen bestod hovedsakelig av unge intellektuelle, hvorav Lars Roar Langslet (redakt\xc3\xb8r i 11 \xc3\xa5r) som den kanskje mest kjente, som kom fra Distrikts-Norge for \xc3\xa5 studere humanistiske - og samfunnsvitenskapelige fag i Oslo i begynnelsen av 1950-\xc3\xa5rene. I dag utgis Minerva med st\xc3\xb8tte fra H\xc3\xb8yres Hovedorganisasjon og Minervastiftelsen. DKSF har ogs\xc3\xa5 bidratt med \xc3\xb8konomisk st\xc3\xb8tte til H\xc3\xb8yres Studenterforbund slik at de fikk utgitt debattskriftet Her er H\xc3\xb8yre.'